2018 г. („разследван период в рамките на прегледа“ или „РПРП“).
 (9)
 Разглеждането на тенденциите, които са от значение за оценката на вероятността от продължаване или повторно възникване на вредата, обхвана периода от 1 януари 2014 г. до края на разследвания период в рамките на прегледа („разглеждания период“).
 1.4. Заинтересовани страни
 (10)
 В известието за започване Комисията прикани заинтересованите страни да се свържат с нея, за да вземат участие в разследването. Освен това Комисията изрично уведоми заявителите, известните производители и ползватели на волфрамови електроди в Съюза, органите в КНР и известните производители в КНР за започването на прегледа с оглед изтичане на срока на действие на мерките и ги прикани да окажат съдействие.
 (11)
 Заинтересованите страни имаха възможност да представят коментари относно започването на разследването и да поискат да бъдат изслушани от Комисията и/или от служителя по изслушванията при търговските процедури. Не бяха получени коментари относно започването или искания за изслушване.
 1.5. Изготвяне на извадка
 (12)
 В известието за започване Комисията посочи, че може да изготви извадка от заинтересованите страни в съответствие с член 17 от основния регламент.
 1.5.1. Изготвяне на извадка от вносители
 (13)
 В известието за започване на преглед Комисията прикани вносителите да заявят своя интерес и да предоставят специфичната информация, необходима с оглед на това да се реши дали е необходимо изготвянето на извадка и — ако случаят е такъв — да се направи подбор на извадка.
 (14)
 От 46-те несвързани вносители, с които беше установен контакт, пет дружества заявиха интереса си. Две от тях, обаче, не са внасяли волфрамови електроди с произход от КНР през разследвания период в рамките на прегледа, а останалите три заявиха, че са ползватели, а не вносители, като само едно пожела да бъде считано за заинтересована страна. Още един вносител заяви интереса си на по-късен етап на разследването и му беше предоставен статут на заинтересована страна. В резултат не беше подбрана извадка от вносители.
 1.5.2. Изготвяне на извадка от производители в КНР
 (15)
 За да реши дали е необходимо изготвянето на извадка и — ако случаят е такъв — да направи подбор на такава извадка, Комисията поиска от всички известни производители в КНР да предоставят информацията, посочена в известието за започване на преглед. Освен това Комисията се обърна към мисията на КНР към Европейския съюз с молба да посочи и/или да се свърже с други производители в КНР, които е възможно да проявят интерес да участват в разследването.
 (16)
 Трима производители износители в КНР предоставиха поисканата информация и дадоха съгласието си да бъдат включени в извадката. С оглед на малкия брой оказали съдействие производители износители Комисията реши, че не е необходимо изготвяне на извадка и поиска от всички китайски производители, представили отговори за определянето на извадка, да попълнят въпросника.
 1.6. Ползватели
 (17)
 В известието за започване Комисията покани ползвателите да заявят интерес и да окажат съдействие. Както беше посочено в съображение 14, трима ползватели заявиха интерес, но само един пожела да бъде регистриран като заинтересована страна.
 1.7. Отговори на въпросника
 (18)
 Комисията изпрати въпросници на двамата производители от Съюза, на тримата производители в